ປ້ອງກັນເຄື່ອນທີ່ ປາຖະກະຖາມູນເຊື້ອ ວັນສ້າງຕັ້ງກຳລັງ ຄົບຮອບ 21 ປີ
ກອງບັນຊາການປ້ອງກັນເຄື່ອນທີ່ ກະຊວງ ປກສ ໄດ້ປາຖະກະຖາມູນເຊື້ອ ວັນສ້າງຕັ້ງກໍາລັງ ຄົບຮອບ 21 ປີ (2 ພະຈິກ 2001-2 ພະຈິກ 2022) ໃນວັນທີ 1 ພະຈິກ, ປາຖະກະຖາໂດຍ ພັອ ທອງພັດ ແສນສຸວັນ ຮອງຫົວໜ້າກອງບັນຊາການປ້ອງກັນເຄື່ອນທີ່, ມີຄະນະກອງບັນຊາການ, ຫ້ອງ, ກອງພັນ, ພະແນກ ຕະຫຼອດຮອດນາຍ ແລະ ພົນຕໍາຫຼວດ ເຂົ້າຮ່ວມ.
ໃນພິທີ, ພັອ ທອງພັດ ແສນສຸວັນ ໄດ້ຍົກໃຫ້ເຫັນ ວ່າ:
ການປາຖະກະຖາ ວັນສ້າງຕັ້ງກໍາລັງປ້ອງກັນເຄື່ອນທີ່ ຄົບຮອບ 21 ປີ ຄັ້ງນີ້ ເພື່ອເປັນການຫວນຄືນມູນເຊື້ອອັນພິລະອາດຫານ ແລະ ຜົນງານອັນໃຫຍ່ຫຼວງຂອງ ກໍາລັງປ້ອງກັນເຄື່ອນທີ່ ທີ່ໄດ້ປະກອບສ່ວນໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ, ເພື່ອເສີມຂະຫຍາຍມູນເຊື້ອທີ່ດີງາມດັ່ງກ່າວ ເຂົ້າໃນການຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ V ອົງຄະນະພັກ ກະຊວງປ້ອງກັນຄວາມສະຫງົບ ແລະ ມະຕິກອງປະຊຸມໃຫຍ່ ຄັ້ງທີ III ອົງຄະນະພັກ ກອງບັນຊາການປ້ອງກັນເຄື່ອນທີ່ ໃຫ້ປະກົດຜົນເປັນຈິງ, ເປັນຂະບວນການຟົດຟື້ນ ແລະ ມີທັງເນື້ອໃນຄວາມໝາຍອັນເລິກເຊິ່ງ.
ປັດຈຸບັນນີ້, ກໍາລັງປ້ອງກັນເຄື່ອນທີ່ ກະຊວງປ້ອງກັນຄວາມສະຫງົບ ໄດ້ເອົາໃຈໃສ່ປະຕິບັດສອງໜ້າທີ່ຍຸດທະສາດ ຄື: ປົກປັກຮັກສາ ແລະ ສ້າງສາພັດທະນາປະເທດຊາດ ຕາມພາລະບົດບາດ, ຂອບເຂດສິດ, ໜ້າທີ່ ແລະ ຮັກສາໄດ້ສະຖຽນລະພາບທາງດ້ານການເມືອງ, ເສດຖະກິດ, ຄວາມເປັນລະບຽນຮຽບຮ້ອຍຂອງສັງຄົມ ແລະ ຄວາມສະຫງົບປອດໄພໄດ້ເປັນຢ່າງດີ, ປະຕິບັດຄໍາສັ່ງ, ລະບຽບວິໄນເຂັ້ມງວດ, ມີຄຸນສົມບັດສິນທໍາປະຕິວັດ, ຝືກແອບວິຊາສະເພາະ ແລະ ພັດທະນາຕົນເອງເຂົ້າໃນການປ້ອງກັນຜູ້ນໍາພັກ-ລັດ, ສໍານັກງານ-ອົງການ.
ນອກຈາກນີ້, ຍັງປ້ອງກັນກອງປະຊຸມໃຫຍ່, ວັນບຸນສໍາຄັນຂອງຊາດ, ປ້ອງກັນແຂກພາຍໃນ ແລະ ຕ່າງປະເທດ ໃຫ້ມີຄວາມປອດໄພ, ມີມູນເຊື້ອດຸໝັ່ນຂະຫຍັນພຽນອອກແຮງດ້ວຍຕົນເອງ ແລະ ຜ່ານມາຄວາມຫຍຸ້ງຍາກນາໆປະການ, ມີມູນເຊື້ອສາມັກຄີເປັນເອກະພາບພາຍໃນ ແລະ ສາກົນຢ່າງໜັກແຟ້ນ. ຍ້ອນແນວນັ້ນ, ກໍາລັງປ້ອງກັນຄື່ອນທີ່ ກະຊວງປ້ອງກັນຄວາມສະຫງົບ ຈຶ່ງສາມາດເຮັດສໍາເລັດໜ້າທີ່ອັນມີກຽດສະຫງ່າຂອງຕົນຢ່າງຈົບງາມ.